
PROPUNERI
la proiectul de Lege pentru modificarea și completarea unor acte normative
(Legea nr. 267/1994 privind apărarea împotriva incendiilor și Legea nr. 271/1994 cu privire la protecția civilă)


	Nr.
	Conținutul obiecției, propunerii, recomandării, concluziei
	Argumentarea autorului obiecției, propunerii, recomandării, concluziei

	
Legea nr. 267/1994 privind apărarea împotriva incendiilor

	1. 
	La Art. I pct. 1, textul „cuvintele „unitățile economice”, la orice formă gramaticală, se substituie cu cuvintele „agenții economici” la forma gramaticală corespunzătoare” se substituie cu textul „cuvintele „unitățile economice” și „agenții economici”, la orice formă gramaticală, se substituie cu cuvintele „persoanele controlate” la forma gramaticală corespunzătoare”
	Conform prevederilor Codrului civil al Republicii Moldova, care reglementează generic persoanele, divizându-le în persoane fizice și persoane juridice, iar cele din urmă se clasifică în persoane juridice de drept public sau de drept privat, pe de o parte și având reper de principiu legislația specială cu privire la controlul de stat (Legea nr. 131/2012), care conține definiția legală a noțiunii de „persoană controlată”, este judicios ca proiectul de act normativ să utilizeze noțiunea utilizată de legea specială. 
Subsecvent, se observă intenția autorului de asigurare a unei opozabilități concrete privind asigurarea apărării împotriva incendiilor la obiectivele protejate.
În caz contrar, există riscul ca norma propusă să nu fie aplicabilă anumitor categorii de subiecți de drept care nu au calitatea juridică de agenți economici, însă pot face obiectul procedurilor de control în condițiile legii. Cu titlu de exemplu, în această categorie pot fi incluse instituțiile publice, precum și persoanele fizice care desfășoară activitate de întreprinzător.
Prin urmare, în vederea asigurării clarității, previzibilității și aplicării uniforme a normei juridice, se recomandă utilizarea noțiunii de „persoană controlată”, în conformitate cu terminologia conținută în Legea nr. 131/2012 cu privire la controlul de stat.

	2. 
	La Art. I pct. 2 a se completa cu textul „litera i) se exclude”
	Conform Anexei nr. 1 la Legea nr. 160/2011 privind reglementarea prin autorizare a activității de întreprinzător nu se mai conțin careva acte permisive din domeniul de apărare împotriva incendiilor, drept consecință, se reclamă excluderea normei menționate ca fiind o normă desuetă.

	3. 
	La Art. I pct. 3 a se expune în următoarea redacție: „3. Textul articolului 3 va avea următorul cuprins:
„Administrarea publică în domeniul asigurării apărării împotriva incendiilor îi revine Guvernului, Inspectoratului General pentru Situații de Urgență al Ministerului Afacerilor Interne și autorităţilor administraţiei publice locale.”
	Potrivit art. 96 alin. (1) din Legea supremă, Guvernul exercită conducerea generală a administrației publice. În același timp, conform art. 109 alin. (1) din Constituție, administraţia publică în unităţile administrativ-teritoriale se întemeiază pe principiile autonomiei locale, ale descentralizării serviciilor publice, ale eligibilităţii autorităţilor administraţiei publice locale şi ale consultării cetăţenilor în problemele locale de interes deosebit.
Astfel, conform Legii supreme administrarea publică are loc la nivel central (național) cât și local.
În acest context, propunerea de modificare a denumirii actuale a art. 3 din Legea nr. 267/1994 nu poate fi susținută, întrucât aceasta nu corespunde concepției constituționale privind organizarea administrației publice și este de natură să afecteze coerența și claritatea cadrului normativ, contravenind exigențelor unei bune administrări și implementări a politicilor publice de către autoritățile statului.

	4. 
	La Art. I pct. 4 textul „se substituie cu textul „instituții, agenții economici și de organizațiile necomerciale.” se substituie cu textul „persoane juridice, indiferent de forma juridică de organizare” 
	Se propune includerea oricărei forme juridice de organizare a unei persoane jurdice, or propunerea autorului nu conține cu titlu exhaustiv subiecții de drept pentru a cărei opozabilitate se instituie norma.

	5. 
	La Art. I pct. 7 se exclude.
	Conform prevederilor pct. 7 din Statutul Instituției Publice Oficiul Amenajarea Teritoriului, Urbanism, Construcții și Locuințe, aprobat prin HG nr. 633/2023, Oficiul are următoarele funcții:
...
2) în domeniul construcții și materiale de construcții:
...
d) organizarea și desfășurarea procedurii de atestare tehnico-profesională a specialiștilor în domeniul construcțiilor;
e) ținerea și gestionarea Registrului specialiștilor atestați în domeniu;
f) deținerea Sistemului informațional automatizat de gestionare și eliberare a certificatelor de atestare a specialiștilor în domeniul construcțiilor și al instalațiilor aferente;
...
5) alte atribuții:
g) organizarea cursurilor de instruire în domeniile de activitate;
... .
Astfel, în fapt, Oficiul Amenajarea Teritoriului, Urbanism, Construcții și Locuințe realizează atribuțiile de instruire a candidaților pentru atestarea în calitate de specialiști în domeniul construcțiilor, în componența căruia fac parte și reprezentanți ai Inspectoratului General pentru Situații de Urgență (a se vedea Ordinul nr. 01 din 12.01.2026 cu privire la aprobarea comisiilor de atestare https://oatucl.md/atestarea-tehnico-profesionala-a-specialistilor).
Drept consecință, se propune revizuirea, în caz de necesitate a programelor de instruire din cadrul Oficiului Amenajarea Teritoriului, Urbanism, Construcții și Locuințe, cu includerea aspectelor necesare pentru fortificarea aptitudinilor asigurare a apărării împotriva incendiilor, or frecventarea a două cursuri paralele pentru candidații menționați este ineficientă și costisitoare (resurse financiare și de timp). 

	6. 
	La Art. I pct. 14 se exclude.
	Conform variantei propuse a alin. (1) art. 33 din Legea nr. 267/1994, pentru inițierea activității de montare şi/sau reglare, asistență tehnică a sistemelor automate de semnalizare şi de stingere a incendiilor, precum şi de protecţie a clădirilor împotriva fumului şi de înştiinţare în caz de incendiu, persoanele controlate sînt obligate să notifice în acest sens organul supravegherii de stat a măsurilor contra incendiilor cu 15 zile lucrătoare pînă la începerea activității. Modalitatea de notificare, forma notificării și documentele ce vor fi anexate la notificare se aprobă de Guvern.
Astfel, prin modificările operate anterior (2017), legiuitorul a inclus în textul normei citate cu titlu exhaustiv doar activitățile de montare şi/sau reglare, asistență tehnică a sistemelor automate de semnalizare şi de stingere a incendiilor, precum şi de protecţie a clădirilor împotriva fumului şi de înştiinţare în caz de incendiu. 
Extinderea listei activităților conform variantei propuse de autor este inacceptabilă din următoarele considerente:
1. Conform prevederilor actuale (art. 11 lit. a)) din Legea nr. 267/1994, persoanele responsabile de asigurarea apărării împotriva incendiilor și administratorii persoanelor controlate deţin certificate privind absolvirea cursului de instruire în domeniul apărării împotriva incendiilor în cadrul Centrului Republican de Instruire al Inspectoratului General pentru Situații de Urgență conform programelor specializate;
2. Opțiunile propuse la b)-e), cu excepția lit. d) se conțin în textul alin. (1);
3. Includerea unor noi categorii de atestare reprezintă o „pseudoeludare” a principiilor imperative reglementate de Legea privind reglementarea prin autorizare a activităţii de întreprinzător, care stabilește expres că aceasta prevede lista completă și exhaustivă a actelor permisive.
În altă ordine de idei, indiferent de faptul neexecutării prevederilor modificărilor operate în anul 2017, se încearcă evitarea realizării dezideratului legiuitorului de separare/delimitare a atribuțiilor  autorităților care elaborează norma de cele ce o execută/implementează.
În consecință, se consideră neîntemeiată atribuirea competenței de elaborare a Regulamentului privind instruirea și atestarea tehnico-profesională a specialiștilor care desfășoară activități în domeniul apărării împotriva incendiilor unei alte autorități decât organul supravegherii de stat a măsurilor contra incendiilor, fără consultarea și luarea în considerare a atribuțiilor și intereselor legitime ale Inspectoratului Național pentru Supraveghere Tehnică.

